Rīku kaste 1. – 3. klasei

5. nodarbība - Tikumu attīstīšana

**Nodarbības atsegums**

**Nodarbībā sasniedzamie rezultāti:**

***Skolēnam veidojas priekšstats par to,***

* ar kādiem paņēmieniem var attīstīt tikumus;
* kas ir piemērota autoritāte, no kura iedvesmoties;
* kas ir morālā dilemma un kā to risināt;
* ka tikumus var nemitīgi attīstīt un kā to darīt.

***Skolēnam sāk veidoties morālais ieradums***

* iedvesmoties no labu cilvēku rīcības un izvērtēt savu autoritāšu tikumus;
* apspriest un praktiski risināt morālās dilemmas;
* iesaistīties savā morālajā izaugsmē.

**Atslēgvārdi:** tikums, tikumīgs, attīstīt, etalons, morālā dilemma, refleksija, ietekmīgs.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Cilvēka cieņa, brīvība, darbs | Rūpes, atbildība, harmonija |
| **Tikumi** | Atbildība, centība, gudrība | Neatlaidība, pašiniciatīva, atklātība, pašiedziļināšanās, pazemība |

**Mācību materiāli:**

* *PowerPoint* prezentācija.
* Darba lapa “Tikumu vairogs” (1. materiāls).

**Atslēgas jautājumi:**

1. Vai varam kļūt drosmīgāki, laipnāki, dāsnāki (tikumīgāki)?
2. Kādā veidā varam kļūt tikumīgāki? Kas ir cilvēks-autoritāte?
3. Kuri cilvēki ir tavas autoritātes? Kādi tikumi piemīt tavām autoritātēm?
4. Kādu(-as) problēmu(-as) tu saskati morālajā dilemmā?
5. Kādi tikumi tev varētu būt nepieciešami?
6. Vai ir tādi tikumi, kas ir pretrunā viens otram vai kas “sacenšas” viens ar otru?
7. Kāda ir prātīga rīcība? Vai pastāv vairāk nekā viens risinājums?

**Mācību aktivitātes**

**Ierosme. Vai vari kļūt laipnāks?**

**[2. slaids]** Parādiet apgalvojumu “Mēs varam kļūt labāki cilvēki, tikumīgāki!”!

Pajautājiet, kā skolēni saprot vārdu “tikumīgs”!

Izstāstiet, ka Aristotelis uzskatīja , ka mūsu darbi par mums runā, tāpēc mums ir jāapgūst tikumi un jāizmanto tie, lai mēs kļūtu tikumīgāki.

Šajā nodarbībā tiks izmantoti dažādi paņēmieni, kā attīstīt tikumus, tostarp mācīšanās no autoritātēm, kā arī morālās dilemmas un refleksijas iespējas.

**[3. slaids]** Veidojiet diskusiju klasē:

* Vai bērni tic, ka cilvēks var kļūt drosmīgāks, laipnāks, dāsnāks utt.?
* Vai bērni var nosaukt kādus piemērus, kad viņiem izdevies attīstīt noteiktu tikumu? Kā to var izdarīt?

Aiciniet skolēnus apmainīties ar idejām pāros vai nelielās grupās un sniegt atgriezenisko saiti.

**1. aktivitāte. Cilvēki-autoritātes**

Viens veids, kā mēs varam mēģināt kļūt tikumīgāki, ir vērot autoritātes – cilvēkus, kam piemīt tie tikumi, kurus mēs vēlētos arī sev.

**[4. slaids]** Parādiet attēlus ar ietekmīgiem cilvēkiem, kurus var uzskatīt par autoritātēm, piemēram, Māte Terēze, Gandi, Mairis Briedis, Vaira Vīķe-Freiberga, Greta Tunberga, Renārs Kaupers! Pavaicājiet bērniem, kas, viņuprāt, šiem cilvēkiem kopīgs! Pārrunājiet bērnu idejas, rosinot sniegt daudzveidīgas atbildes!

Pastāstiet, ka daudzi cilvēki uzskata šīs personības par autoritātēm (pārliecinieties, vai bērni zina šo terminu)!

Meklējot veidu, kā attīstīt tikumus, ir ļoti svarīgi spēt tos ieraudzīt reālos darbos. To var darīt, vērojot autoritātes un mācoties no viņiem un viņu tikumiem.

Aiciniet skolēnus izdomāt, kurš cilvēks ir viņu autoritāte (tas var būt kāds, ko bērns pazīst, vai arī kāda slavenība), un īsi pastāstīt par šo cilvēku! Aiciniet skolēniem ***izveidot faktu lapu*** par savu autoritāti!

**[5. slaids]** Mudiniet bērnus izmantot iepriekš apgūtas tikumu definīcijas (Rīku kastes 3. nodarbības 1. aktivitāte), lai parādītu tikumus, kas piemīt viņu etaloniem! Jūs varat novietot klases bērnu autoritāšu faktu lapas redzamā vietā, lai varētu aplūkot tās vēlāk mācību gada laikā.

**2. aktivitāte. Morālās dilemmas**

**[6. slaids]** Vēl viens veids, kā mums kļūt tikumīgākiem, ir pārdomāt, kā mēs rīkotos sarežģītās situācijas. Tas dod iespēju pārrunāt un izmēģināt pareizu rīcību, lai pēc tam varam to atkārtot, kad šāda situācija pienāk dzīvē.

Aplūkojiet ar skolēniem morālo dilemmu (domu mākonī) – sarežģītas situācijas, ar kurām varam saskarties dzīvē! Redzot morālo dilemmu, mums jāpārdomā:

* Kur ir saskatāma problēma?
* Kā tā tev liek justies?
* Kādus tikumus tev vajadzētu?
* Kāda ir prātīga rīcība?

**Kopīgā noslēguma apspriede. Tikumu vairogs**

**[7. slaids]** Izstāstiet bērniem, ka, attīstot savu tikumību, ir svarīgi izvērtēt, kas mūsos ir labs un kas jāattīsta tālāk!

Aiciniet skolēnus izveidot tikumu vairogu, parādot, kā to darīt (*1. materiāls*)! Skolēni aizpilda katru no vairoga laukumiem, pārdomājot kādu tikumu, kas viņiem jau piemīt (kreisajā pusē), un vienu, kas viņiem jāattīsta (labajā pusē).

Kolēģu komentāri:

“Manuprāt, nodarbība izdevās ļoti labi. Vienīgais trūkums, ko varu minēt – nodarbība klātienē!”